Lokprent: ‘Troukoors’ terug met tweede seisoenIlse-Lee van Niekerk (foto: verskaf) Aanhangers van die Showmax-trefferreeks Troukoors kan hul vere begin regskud vir ’n volgende seisoen wat in Mei vanjaar weer op die kassie gaan wees. Die lokprent vir dié opwindende nuwe reeks is pas deur Showmax uitgereik, en gee kykers ’n heerlike voorsmakie van wat in hierdie seisoen verwag kan word. Nie net keer Ilse-Lee van Niekerk, Blyde Smith en Bianca Flanders terug vir die tweede seisoen nie; ’n reeks bekende gesigte insluitend dié van Melt Sieberhagen, Ilse Klink en Edwin van der Walt sal ook in die jongste reeks te sien wees. “Ons het besluit om ŉ ligte en prettige reeks te skep wat oor hedendaagse romanse gaan. Ek dink ons het ons doelwit bereik, maar Troukoors het gegroei tot soveel méér as dit. “Dit het ook ŉ viering geword van vriendskap en gekose families, want ons almal kort meer as een mens om ons harte vol te maak. Ons het elkeen ons eie klein gemeenskap nodig om die persoon te word wat ons veronderstel is om te wees,” verduidelik Louis Pretorius, ŉ Suid-Afrikaanse rolprent- en televisietoekenning (Safta) -wenner en een van die skeppers van die reeks. Albert Snyman, nog ŉ Safta-benoemde, is mede-skepper met Nina Swart as regisseur van die reeks. Troukoors volg die wel en wee van drie vriendinne (Van Niekerk, Smit en Flanders) in hul pogings om die woeste waters van romantiese verhoudings te navigeer. Kyk hier na die lokprent van Troukoors se tweede seisoen: Troukoors | Season 2 coming 5 May It’s never “just a wedding” – it’s lives and people. And the wonderful planner on #Troukoors also needs some help. Coming to Showmax on 5 May. https://shw.mx/3r5DJEw Posted by Showmax on Thursday, April 7, 2022